ДыщэкI Софье и зэфIэкIыр Сицилием щегъэлъагъуэ
Бахъсэн районым хыхьэ Куба къуажэм щыщ, зи ныбжьыр илъэсибл хъу ДыщэкI Софье «ЗэчиифIэхэр фыкъыдогъэблагъэ» зыфIаща дунейпсо фестиваль-зэпеуэм пашэ щыхъуащ. Ар щекIуэкIар Италием (Сицилие хытIыгу) и Палермэ къалэм и зы хьэщIэщырщ.
Фестиваль-зэпеуэм зыкъыщызыгъэлъэгъуа уэрэджыIакIуэхэм Европэм и цIыхухэр еплъащ. КъэпщытакIуэ гупым хэтащ Италием и уэрэджыIакIуэ Аль Бано, Узбекистаным щIыхь зиIэ и артисткэ Нурмухамедовэ Наталье, Къэрал Академие Театр Иным и солисткэ Зыковэ Дарье, «Эуриало Виаджи» IуэхущIапIэм и унафэщI Ла Ферлэ Альфио, нэгъуэщI цIыху цIэрыIуэхэр.
«Утыку ихьэным и пэ къихуэу, си хъыджэбз цIыкIум и гум щыщIахэр псалъэкIэ къэIуэтэжыгъуейщ. Къамылым хуэдэу лантIэ Софье зигъэкIэрахъуэу утыку итащ, къафэжьхэр щагъэлъагъуэ Iыхьэм зыкъыщыщигъэлъагъуэм. УкIэлъыплъыну гуапэт Куба къуажэ жыжьэм щыщ хъыджэбзым зэпеуэм зыкърезыгъэхьэлIахэмрэ къэпщытакIуэхэмрэ къазэрыщыхъум», — къеIуэтэж Софье и анэшхуэ Ныр Мадинэ.
КъызэгъэпэщакIуэ гупым хэтхэм ДыщэкI Софье и зыкъэгъэлъэгъуэкIэр нэхъыфIу къалъытащ. Ар Италием зэрыщыIам къриубыдэу тIэунейрэ утыку ихьащ. «Саугъэт хэха» Iыхьэм Софье щIыхь тхылъ къыщыхуагъэфэщащ. «Дебют» саугъэтымрэ фэеплъ кубокымри тыгъэ къыхуащIащ.
Хъыджэбз цIыкIур ягъасэ Нэхущ Маринэрэ Таценкэ Татьянэрэ. ГъэсакIуэхэм зэфIэкIрэ къарууэ ябгъэдэлъыр сабийхэм зрагъэужьыным хуаунэтI. ДыщэкI Софье зэфIэкI лъагэ зэриIэр Палермэ къалэм наIуэ щыхъуащ.
